作者:韋莊
標題:李氏小池亭十二韻
內容:積石亂巉巉，庭莎綠不芟。小橋低跨水，危檻半依巖。花落魚爭唼，櫻紅鳥競鵮。引泉疏地脈，掃絮積山嵌。古柳紅綃織，新篁紫綺緘。養猿秋嘯月，放鶴夜棲杉。枕簟溪雲膩，池塘海雨鹹。語窗雞逞辨，舐鼎犬偏饞。踏蘚青黏屐，攀蘿綠映衫。訪僧舟北渡，貰酒日西銜。遲客登高閣，題詩繞翠巖。家藏何所寶，清韻滿琅函。